Predkladacia správa

Návrh Všeobecnej koordinačnej smernice pre zahraničnú pomoc poskytovanú Európskou úniou a jej členskými štátmi v období pred prijatím Slovenskej republiky do Európskej únie a Smernice k príprave a realizácii programu Phare (ďalej len Smernica) je predkladaný na rokovanie vlády SR na základe uznesenia vlády SR č. 1048/2001 zo dňa 31.10.2001.

Európska únia podporuje snahu kandidátskych krajín o vstup do EÚ prostredníctvom predvstupových nástrojov Phare, ISPA a SAPARD. 

Potreba prípravy Smernice vyplynula najmä z nasledovných skutočností:

1.	Nedostatky v inštitucionálnom, administratívnom a personálnom zabezpečení zistené počas prípravy programu Phare 
2.	Rastúci objem predvstupovej pomoci Slovensku vyvolávajúci potrebu posilnenia programovacej a absorbčnej kapacity 
3.	Existencia nových nástrojov finančnej predvstupovej pomoci EÚ Slovenskej republike – ISPA a SAPARD a potreba dôslednejšej koordinácie týchto nástrojov
4.	Zmena v orientácii programu Phare, a to hlavne možnosť financovania programov regionálneho rozvoja
5.	Zmeny kompetencií a vznik nových inštitúcií
6.	Očakávané zmeny v pravidlách a organizácii programov predvstupovej pomoci v nadchádzajúcom období

Všeobecná koordinačná smernica pre zahraničnú pomoc poskytovanú Európskou úniou a jej členskými štátmi v období pred prijatím Slovenskej republiky do Európskej únie a Smernica k príprave a realizácii programu Phare sa obsahovo delí na dve časti. Prvá časť koordinuje všetky predvstupové nástroje, druhá časť je venovaná koordinácii prípravy a realizácie programu Phare. Ďalej:
•	definuje vzájomnú koordináciu jednotlivých predvstupových nástrojov a bilaterálnych programov,
•	jednoznačne definuje jednotlivých aktérov programového cyklu predvstupovej pomoci, 
•	definuje systém predkladania projektov pre program Phare v jeho jednotlivých fázach, vrátane zavedenia schvaľovania kompetentnými kolektívnymi orgánmi,
•	definuje presný časový rámec jednotlivých fáz predkladania projektov a komunikácie,
•	zavádza presný systém evidencie jednotlivých návrhov projektov a ich hodnotenia,
•	definuje systém monitorovania a úlohy jednotlivých aktérov v tomto procese.

Vzhľadom na to, že v ostatnom období bola zrušená funkcia výkonného národného koordinátora prešli jeho povinnosti a práva na funkciu generálnu riaditeľku Sekcie pre európske záležitosti  a riaditeľa Odboru zahraničnej pomoci ÚV SR, je potrebné v zmysle predkladanej Smernice upraviť Organizačný poriadok Úradu vlády SR. 

Ďalej vzhľadom k nevyhnutnosti zvýšiť záväznosť predloženého dokumentu na všeobecne záväzný právny predpis, ktorý bude záväzný pre všetky inštitúcie využívajúce predvstupovú pomoc EÚ, tak ako to vyplynulo aj z kontroly NKÚ na ÚV SR, bude Smernica po schválení vládou SR pripravená ako nariadenie vlády SR.

Materiál bol prerokovaný v rámci medzirezortného pripomienkového konania.